**आफ्नो मुद्दामा आफै प्रतिनिधित्व गर्ने (Pro se) सम्बन्धी निर्देशिका, २०७५**

**प्रस्तावनाः** अदालतमा परेको मुद्दामा सम्बन्धित पक्षले नै आफ्नो मुद्दामा आफै प्रतिनिधित्व गर्न चाहेमा त्यसलाई सहज, व्यवस्थित तथा प्रभावकारी बनाउने सम्बन्धमा व्यवस्था गर्न आवश्यक भएकाले,

 सर्वोच्च अदालत न्यायमा पहुँच आयोगले देहायको निर्देशिका बनाएको छ।

**१**. **संक्षिप्त नाम र प्रारम्भः** (१) यस निर्देशिकाको नाम “आफ्नो मुद्दामा आफै प्रतिनिधित्व गर्ने सम्बन्धी निर्देशिका, २०७५” रहेको छ।

 (२) यो निर्देशिका तुरुन्त प्रारम्भ हुनेछ।

**२. परिभाषाः** विषय वा प्रसंगले अर्को अर्थ नलागेमा यस निर्देशिकामा,–

(क) “अदालत” भन्नाले सर्वोच्च अदालत, उच्च अदालत, विशेष अदालत वा जिल्ला अदालत सम्झनु पर्छ।

(ख) “मुद्दा” भन्नाले अदालतमा दर्ता भएको वा हुने क्रममा रहेको मुद्दा वा विवाद सम्झनु पर्छ।

(ग) “पक्ष” भन्नाले मुद्दाको पक्ष सम्झनु पर्छ।

(घ) “प्रतिनिधित्व” भन्नाले अदालतमा मुद्दा दर्ता, कारवाही र सुनुवाहीको प्रकृयामा आफ्नो मुद्दामा आफै संलग्न हुने कार्य सम्झनु पर्छ।

**३. पक्षले आफ्नो मुद्दामा आफै प्रतिनिधित्व गर्न सक्नेः** (१) पक्षले अदालतमा रहेको आफ्नो मुद्दामा आफैले प्रतिनिधित्व गर्न चाहेमा प्रतिनिधित्व गर्न सक्नेछ।

 (२) उपदफा (१) बमोजिम प्रतिनिधित्व गर्न चाहने पक्षले सो को लिखित जानकारी अदालतलाई दिनुपर्नेछ। त्यस्तो जानकारीलाई अदालतले मिसिल संलग्न गरी राख्‍नु पर्नेछ।

**४. आफैले प्रतिनिधित्व गर्ने विषयमा गम्भीरता पूर्वक विचार गर्नु पर्नेः** (१) पक्षले मुद्दामा आफैं प्रतिनिधित्व गर्ने निर्णय गर्दा देहायका विषयमा गम्भीरता पूर्वक विचार गर्नु पर्नेछः–

 (क) मुद्दामा गम्भीर कानूनी प्रश्न वा कानून ब्याख्याको विषय भए नभएको,

(ख) आफ्नो विवादको विषयको गम्भीरता तथा तत् सम्बन्धी कानूनी व्यवस्थाको जानकारी भए नभएको,

 (ग) निवेदन वा पुनरावेदनको प्रक्रियाको विषयमा ज्ञान भए नभएको,

 (घ) कानूनी सहायता उपलब्ध हुन सक्ने भएमा त्यस्तो सहायता माग गर्ने नगर्ने,

( ङ) अदालतबाट जारी भएका सूचना, म्याद वा कागज प्रमाण वा आदेश बुझ्न सक्ने वा नसक्ने।

(२) आफ्नो मुद्दामा आफैं प्रतिनिधित्व गर्दा कानूनी वा प्रकृयागत त्रुटी गरेको कारणबाट मुद्दामा पर्न सक्ने असरको बारेमा पक्ष आफैं जिम्मेवार हुनेछ।

**५. अदालतमा मुद्दा दर्ता गर्नु अघि विचार गर्नु पर्ने कुराहरुः** पक्षले कुनै विषयमा अदालतमा मुद्दा दर्ता गर्नको लागि लिखत तयार गर्दा वा मुद्दा दर्ता गर्नु पूर्व देहायका विषयमा ध्यान दिनु पर्नेछः–

(क) मुद्दा दर्ता गर्नको लागि प्रचलित कानून बमोजिम तयार गर्नु पर्ने फिरादपत्र वा निवेदनको ढाँचा,

(ख) मुद्दा दर्ता गर्नको लागि आफूलाई हकदैया भए नभएको,

(ग) मुद्दा दर्ता गर्नको लागि हदम्याद भए नभएको,

(घ) मुद्दा दर्ता गर्नु पर्ने अदालत वा अदालतको क्षेत्राधिकार सम्बन्धी विषय,

(ङ) मुद्दा दर्ता गर्दा आफ्नो दावी पुष्टि गर्ने कानूनी व्यवस्था, आधार, तथ्य तथा तत् सम्बन्धी प्रमाणहरू,

(च) मुद्दा दर्ताको लागि लाग्ने दस्तुर तथा दर्ता सम्बन्धी प्रक्रिया।

**६. अदालतमा जाँदा ध्यान दिनु पर्ने विषयहरुः** (१) पक्षले अदालतमा मुद्दा दर्ता वा कारवाही वा सुनुवाईमा आफ्नो प्रतिनिधित्व गर्दा देहायको विषयमा ध्यान दिनु पर्नेछः–

(क) अदालत खुलेको र बन्द हुने समयको जानकारी,

(ख) मुद्दासँग सम्बन्धित कागजात तथा प्रमाण,

(ग) अदालतमा मुद्दा दर्ता गर्ने प्रयोजनको लागि रहेको दर्ता गर्ने शाखा, मुद्दाको कारवाहीको लागि सम्बन्धित फाँट र मुद्दाको सुनुवाई हुने इजलासको बारेमा जानकारी,

(घ) उल्लेखित कामसँग सम्बन्धित अधिकृत वा कर्मचारीबारेको जानकारी।

(२) उपदफा (१) बमोजिम अदालतमा दायर हुने तथा मुद्दाको कारवाहीको क्रममा आवश्यक पर्ने विभिन्न लिखतहरुका ढाँचा (टेम्पलेट) सम्बन्धित पक्षले अदालतमा निशुल्क प्राप्त गर्न सक्नेछ।

(३) उपदफा (१) र (२) बमोजिमको विषयमा पक्षले कुनै जानकारी लिन चाहेमा अदालतमा रहेको सहायता कक्ष वा दोभाषेको समेत सहयोग लिन सक्नेछ।

**७. पोशाकः** पक्षले अदालतमा आफ्नो प्रतिनिधित्व गर्दा आफूले र आफूसँग आएको व्यक्तिले मर्यादित पोशाक लगाएको हुनु पर्नेछ।

**८.आफ्नो मुद्दाको प्रतिनिधित्व गर्दा कायम गर्नु पर्ने आचरण तथा** **व्यवहारः** पक्षले मुद्दामा अदालतमा प्रतिनिधित्व गर्दा देहायको आचरण तथा व्यवहार कायम गर्नु पर्नेछः–

(क) न्यायाधीश, अदालतका कर्मचारी, अदालतमा उपस्थित भएका अन्य व्यक्ति वा अन्य मुद्दाका पक्षसँग शिष्ट तथा मर्यादित व्यवहार गर्ने तथा सोही रुपमा प्रस्तुत हुने,

(ख) अदालत वा इजलासमा प्रयोग गर्न निषेध गरिएका मोर्बाइल वा यस्तै अन्य उपकरण प्रयोग नगर्ने तथा सुरक्षाकर्मीले लैजान निषेध गरेका सामान वा वस्तु इजलासभित्र लैजान नहुने,

(ग) इजलासमा प्रवेश गर्दा अदालतले प्रवेश पासको व्यवस्था गरेकोमा त्यस्तो पास प्रयोग गर्ने,

(घ) इजलासमा न्यायाधीशको प्रवेश भए पछि एक आपसमा कुरा नगर्ने,

(ङ) न्यायाधीशबाट समय प्राप्त गरेपछि शिष्ट तथा मर्यादित रुपमा आफ्नो मुद्दाको व्यहोरा, कानून, प्रमाणको विषयमा न्यायाधीशले बुझ्‍ने गरी नम्रतापूर्वक जानकारी गराउने,

(च) न्यायाधीशले सोधेको विषयमा न्यायाधीशलाई सम्बोधन गरी जवाफ दिने,

(छ) आफनो मुद्दाको विपक्षी वा निजको कानून व्यवसायीले बोली रहेको वा बहस गरिरहेको अवस्थामा धैर्यता पूर्वक सुन्ने, बीचमा बोल्ने वा अवरोध नगर्ने,

(ज) खण्ड (छ) बमोजिम विपक्षी वा निजको कानून व्यवसायीले राखेको कुनै विषयमा इजलासलाई यथार्थ विषय जानकारी गराउन वा प्रष्ट गर्न आवश्यक भएमा न्यायाधीशबाट समय माग गरी समय प्राप्त भएमा त्यस्तो विषय शिष्ट भाषामा र मर्यादित रुपमा जानकारी गराउने वा प्रष्ट पार्ने,

(झ) अदालत वा न्यायाधीशबाट सोधिएका कुनै प्रश्न वा विषय नबुझेको अवस्थामा शिष्ट भाषामा नम्रताका साथ स्पष्ट गर्न अनुरोध गर्ने।

(ञ) अदालतमा प्रयोग हुने कानूनी भाषा वा कुनै शब्दावली बुझ्‍न नसकेको अवस्थामा अदालतका कर्मचारी वा उपस्थित रहेको कानून व्यवसायीलाई साध्ने।

**९. प्रमाण पेश गर्नेः** (१) आफ्नो मुद्दाको विषयमा आफूसमक्ष रहेको सक्‍कल प्रमाण अदालतबाट माग भएको अवस्थामा पक्षले पेश गर्नु पर्नेछ।

 (२) आफ्नो मुद्दासँग सम्बन्धित कुनै सक्कल प्रमाण कुनै कार्यालयमा रहेको भएमा त्यस्तो प्रमाण सम्बन्धित कार्यालयबाटै बुझिपाउनको लागि अनुरोध गर्न सक्नेछ।

 (३) मुद्दाका साक्षी पेश गर्दा अदालतले तोकेको दिन र समयमा पेश गर्नु पर्नेछ।

 (४) पक्षले आफ्नो साक्षीको बकपत्र गराउँदा साक्षीलाई तथ्यस्पष्ट गर्नसम्म लगाउन सक्नेछ। पक्षले साक्षिलाई कुनै कुरा भन्न वा नभन्न दबाब दिन, साक्षीले भनेको विषयमा थप गर्न वा खण्डन गर्न, ठूलो स्वरमा बोल्न, हल्ला गर्न वा बाधा विरोध गर्न पाईने छैन।

**१०. अदालतको सहयोग लिन सक्नेः** (१) आफ्नो मुद्दामा आफै प्रतिनिधित्व गर्न चाहने पक्षले अदालतले विकास गरेका लिखतका ढाँचा प्रयोग गर्न, सहायता कक्षबाट सहयोग लिन वा वैतनिक कानून व्यवसायी वा अदालतले तोकेको इन्टर्नको सहयोग लिन सक्नेछ र यसको लागि अदालतले समेत आवश्यक प्रोत्साहन गर्न सक्नेछ।

(२) उपदफा (१) बमोजिम सहयोग माग गरेको पक्षलाई अदालतको सम्बन्धित शाखा मार्फत सहयोग उपलब्ध गराउन सकिनेछ।